Coccinella Il-ġeneru Coccinella huwa wieħed mill-iktar ġeneri familjari tan-nannakoli. Tipikament, il-membri ta' dan il-ġeneru ikollhom ġwienaħ protettivi (elitra) ta' lewn aħmar jew oranġjo mżewqin b'tikkek jew faxxex ta' lewn iswed. Dan il-ġeneru għandu membri imferrxin l-iktar fl-emisfera ta' fuq tad-dinja. L-isem ta' dan il-ġeneru jiġi mill-kelma Latina "coccineus", li tirreferi għall-kulur aħmar. L-adulti u l-larva huma predaturi insettivori u jieklu varjetà ta' insetti żgħar. Fost dawn l-insetti insibu il-mell/l-afidi ("aphids") u il-miskta ("scale insects"), li huma parassiti ta' prodotti agrikoli. Ċerti speċi ta' dan il ġeneru (eż. "Coccinella septempunctata") jintużaw bħala kontroll bijoloġiku u jiġu mferrxa fl-għelieqi biex jikkontrollaw il-popolazzjoni ta' insetti parassiti.